Okresná prokuratúra Vranov nad Topľou 
Nám. Slobody 5, 093 80 Vranov nad Topľou

Sp. zn. : Pv 404/12/7713	Vranov nad Topľou, 12.6.2012
EEČ : 2-61-63-2012

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Vranov nad Topľou
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Okresnému dopravnému inšpektorátu, Oddeleniu správnej služby vo Vranove nad Topľou,  
pre skutok, že po tom, čo požil presne nezistené množstvo alkoholických nápojov, ktoré množstvo zvýšilo u neho hladinu alkoholu v dychu na hodnotu 0,38 mg/l, dňa 17.05.2012 asi o 13.04 hod. viedol osobné motorové vozidlo zn. Škoda 105S, ev. č. XXXXX po ulici Herľanskej vo Vranove nad Topľou,
 pretože výsledky skráteného vyšetrovania preukazujú, že neide o trestný čin, ale ide o skutok, ktorý  by mohol   priestupkom. 

Odôvodnenie:
     Uznesením povereného príslušníka Okresného dopravného inšpektorátu Vranov nad Topľou sp. zn. XXXXX zo dňa 17.05.2012 bolo začaté trestné stíhanie a súčasne vznesené obvinenie XXXXX  z prečinu ohrozenia pod vplyvom návykovej látky podľa § 289 ods.1 Trestného zákona na tom skutkovom základe, že dňa 17.05.2012 o 13.04 hod. viedol osobné motorové vozidlo zn. Škoda 105S, ev. č. XXXXX po ulici Herľanskej vo Vranove nad Topľou smerom na obec Vechec, okr. Vranov nad Topľou, kde bol zastavený hliadkou Okresného dopravného inšpektorátu, XXXXX a po tom, čo sa podrobil dychovej skúške na alkohol, bolo mu  nameraných 0,38 mg/l alkoholu v dychu a pri opakovanej skúške o 13.13 hod. mal v dychu 0,51 mg/l alkoholu. 

    Po skončení skráteného vyšetrovania poverený príslušník PZ  dňa 28.05.2012 predložil prokurátorovi  vyšetrovací spis s návrhom na podanie obžaloby za vyššie uvedený skutok. 

     Preskúmaním vyšetrovacieho spisu som zistil, že návrh povereného príslušníka nie je dôvodný. 

     Z výpovedí svedkov, príslušníkov PZ, členov dopravnej hliadky je zrejmé, že  motorové vozidlo obvineného  videli odstavené pri pohostinstve Veverička vo Vranove nad Topľou o 13.00 hod. O 13.06 hod. členovia dopravnej hliadky zastavili osobné motorové vozidlo, ktoré viedol obvinený, obvinený sa ihneď  podrobil dychovej skúške a bolo mu nameraných 0,38 mg/l alkoholu. 

      Obvinený využil svojho práva a v tejto trestnej veci nevypovedal. 

       Z vyššie uvedeného je zrejmé, že obvinený začal vodičskú činnosť  po 13.00 hod.  Nebolo zistené a z vyšetrovacieho spisu to nie je zrejmé, či viedol motorové vozidlo pred 13.00 hod. 
  
      Za trestný čin sa považuje konanie páchateľa, ktorý viedol motorové vozidlo po požití alkoholických nápojov, pričom hodnota alkoholu v krvi predstavuje najmenej 0,476, mg/l alkoholu v krvi (1 promile). Delikty, pri ktorých by bola zistená hodnota alkoholu nižšia ako 1 promile, sa budú aj naďalej posudzovať ako priestupky. V danom prípade  bol obvinený zastavený hliadkou dopravnej polície bezprostredne po tom, čo začal vykonávať vodičskú činnosť, pričom hladina alkoholu v dychu u obvineného  bola  0,38 mg/l. 

     Podľa § 214 ods. 1 Trestného poriadku prokurátor  alebo policajt postúpi vec inému orgánu, ak výsledky vyšetrovania alebo skráteného vyšetrovania poukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo byť prejednaný v disciplinárnom konaní. 

     Vzhľadom na to, že ide o podozrenie z dopravného priestupku, na prejednanie  veci je príslušné Okresné riaditeľstvo, Okresný dopravný inšpektorát, Oddelenie správnej služby vo Vranove nad Topľou. 

     Vzhľadom na vyššie uvedené bolo potrebné rozhodnúť tak, ako je obsahom výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Šveda
prokurátor